En liten (1,2-1,3 millimeter), oval, blank, brun køllebille. Kroppen er spredt kledt med ganske lange hår. Kroppsformen er ganske jevnt oval, pronotum, dekkvinger og bakkropp er omtrent like brede. Hodet er kort og bredt, rundet, med reduserte fasettøyne, antennene består tilsynelatende bare av ett, stavformet ledd. Pronotum er nærmest halvsirkelformet, noe innbuktet på hver side ved roten. Dekkvingene er lett rundede, en del lengre enn pronotum. Bakkroppen er lett rundet, med lange hår bare på sidene, ryggleddene kledt med ganske korte hår.